Veïns de Reus reclamen mà dura contra les companyies elèctriques - Regió7 :: El Diari de la Catalunya Central
Veïns de Reus reclamen mà dura contra les companyies elèctriques
El barri de Mas Pellicer, on va morir una dona en situació de pobresa energètica, clama perquè l'administració actuï
acn 06.02.2017 | 00:20
Reusencs protestant ahir contra els talls de la llum per insolvència acn
Gairebé tres mesos després de l'incendi de Reus en què va morir una dona en situació de pobresa energètica, els veïns de la ciutat han tornat a organitzar-se per reivindicar que s'actuï «per evitar abusos de les elèctriques» i que es repeteixin uns fets semblants. Convocats per la Federació d'Associacions de Veïns de Reus, una trentena de veïns de Mas Pellicer es van concentrar ahir al barri per «mantenir viva la reivindicació» i exigir que les administracions «legislin d'una manera contundent», segons va explicar el president de l'entitat, Valentín Rodríguez.
«Cal que l'administració es mulli i que no passi la pilota», va afirmar Rodríguez, que considera «indignant» que avui en dia es debati sobre si s'ha de tallar la llum a una família que no pot pagar la factura. La Federació ha programat concentracions en diferents barris de la ciutat el primer diumenge de cada mes i ha iniciat una recollida de signatures per donar suport a les reivindicacions. A més, té pendent una trobada amb l'Ajuntament de Reus en què proposa que es revisin, si s'escau, els protocols per detectar casos de pobresa energètica. El president de la FAVR va defensar que la reivindicació és necessària per evitar els abusos que es produeixen de les companyies elèctriques, «que s'aprofiten de l'onada de fred per apujar els preus».